আরও কড়া ভারত, ‘পাকিস্তানকে একফোঁটা জলও নয়’ হুঙ্কার কেন্দ্রীয় মন্ত্রীর

নয়াদিল্লি: পহেলগাঁও (Pahalgam Terror Attack) নির্বিচারে গুলি করে নিরীহ পর্যটকদের হত্যা করেছে জঙ্গিরা। এই ঘটনায় প্রতিশোধের আগুনে ফুঁসছে গোটা দেশ। কড়া পদক্ষেপ নিতে শুরু করেছে ভারত। ১৯৬০ সালে পাকিস্তানের সঙ্গে হওয়া সিন্ধু জল চুক্তি (Indus Waters Treaty) রদ করেছে ভারত সরকার। পাকিস্তান সিন্ধু নদের এক ফোঁটা জলও না পায় তার জন্য আর কঠোর ব্যবস্থা নিতে চলেছে নয়াদিল্লি। শুক্রবার এক সাক্ষাৎকারে কেন্দ্রীয় জলশক্তি মন্ত্রী সি আর পাটিল (C. R. Patil) জানান, “স্বল্পমেয়াদি, দীর্ঘমেয়াদি এবং মধ্যবর্তী পরিকল্পনা রয়েছে সরকারের। পরিস্থিতি অনুযায়ী যে কোনও একটি পরিকল্পনা নেওয়া হবে যাতে পাশ্ববর্তী দেশ এক ফোঁটা জলও না পায় তা নিশ্চিত করতে।” অতীতে যুদ্ধের সময়ও এই চুক্তি মেনে চলেছে দুই দেশ। এবার সেই পথে হাঁটল না ভারত।

পাটিল এক্সে পোস্ট করে লেখেন, ‘সিন্ধু জল চুক্তির বিষয়ে মোদি সরকারের ঐতিহাসিক সিদ্ধান্ত। যা আইনসঙ্গত এবং জাতীয় স্বার্থে নেওয়া হয়েছে। আমরা নিশ্চিত করব যে সিন্ধু নদের এক ফোঁটাও জল পাকিস্তানে প্রবাহিত না হয়। ’বিজেপি নেতা আরও বলেন, ভারত পাকিস্তানকে একটি ‘কড়া বার্তা’য় কার্যত জানিয়েছে যে তারা সন্ত্রাসবাদকে মোটেও সহ্য করবে না।

আরও পড়ুন: কাশ্মীর গিয়ে বিরাট মন্তব্য রাহুল গান্ধীর, দেখে নিন বড় আপডেট

প্রসঙ্গত, ইতিমধ্যেই বিশ্বের সবথেকে বেশি জল সংকটে ভোগা দেশগুলির অন্যতম হলো পাকিস্তান। সেদেশের বড় বড় শহর এবং গ্রামীণ এলাকা পানীয় জল এবং স্নানাদির জন্য সিন্ধু নদের দলের উপর নির্ভর করে। জল বন্ধ হওয়ায় পাকিস্তানের বাসিন্দারা জল সংকটে ভুগবে। পাক সরকার জানিয়েছে, পাকিস্তানের পক্ষ থেকে সিন্ধু জল চুক্তি পদ করাকে ‘অ্যাক্ট অব ওয়ার’ বলা হয়েছে। এই জল বন্ধ হলে নদী শুকিয়ে যাওয়ার ফলে পাঞ্জাব এবং সিন্ধ প্রদেশের কিছু অংশে মরুভূমি তৈরির শঙ্কা রয়েছে। পাকিস্তানে বিদ্যুতের ঘাটতি রয়েছে। তারবেলা বা মঙ্গলার মতো পাকিস্তানের জলবিদ্যুৎ কেন্দ্রগুলি সিন্ধু নদের জল প্রবাহের উপর নির্ভরশীল। জলস্তর কমে গেলে বিদ্যুতের ঘাটতি খারাপ বাড়বে।

অন্য খবর দেখুন